O femeie din Statele Unite a câştigat un premiu de 1 milion de dolari la loto de două ori în decurs de 10 săptămâni. Loteria de stat din Massachusetts a dezvăluit că Christine Wilson este norocoasa deţinătoare a biletului care a câştigat premiul cel mare pentru a doua oară, relatează SkyNews, preluat de News.ro.
Christine Wilson, din Attleborough, Massachusetts, a câştigat cel mai recent premiu jucând 10 dolari la jocul cu bilete instant „100X Cash".
În februarie, ea a câştigat primul premiu de 1 milion de dolari la jocul „Lifetime Millions", un joc cu bilete instant de 50 de dolari.
În ambele ocazii, ea a ales să primească premiul sub forma unei plăţi unice de 650.000 de dolari.
Când a câştigat primul premiu, Wilson a spus că intenţiona să folosească o parte din câştiguri pentru a-şi cumpăra o maşină nouă. Acum plănuieşte să pună noul câştig în economii.
Wilson şi-a cumpărat cel mai recent bilet de la Family Food Mart din oraşul american Mansfield, iar magazinul va primi un bonus de 10.000 de dolari pentru vânzarea biletului, potrivit Loteriei Statului Massachusetts.
Ea îşi cumpărase primul bilet câştigător de 1 milion de dolari de la Dubs's Discount Liquors din acelaşi oraş.